CELEX: 32019D1949
Language: fi
Date: 2019-11-25 00:00:00
Title: Neuvoston Päätös (EU) 2019/1949, tehty yhteisymmärryksessä komission puheenjohtajaksi valitun kanssa, annettu 25 päivänä marraskuuta 2019, niiden muiden henkilöiden luettelon hyväksymisestä, jotka neuvosto esittää nimitettäväksi komission jäseniksi, ja päätöksen (EU) 2019/1393 kumoamisesta ja korvaamisesta

26.11.2019   
               
               
                  FI
               
               
                  Euroopan unionin virallinen lehti
               
               
                  L 304/16
               
            
         NEUVOSTON PÄÄTÖS (EU) 2019/1949,
         tehty yhteisymmärryksessä komission puheenjohtajaksi valitun kanssa,
         annettu 25 päivänä marraskuuta 2019,
         niiden muiden henkilöiden luettelon hyväksymisestä, jotka neuvosto esittää nimitettäväksi komission jäseniksi, ja päätöksen (EU) 2019/1393 kumoamisesta ja korvaamisesta
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen ja erityisesti sen 17 artiklan 3 ja 5 kohdan sekä 7 kohdan toisen alakohdan,
         ottaa huomioon Euroopan komission jäsenten lukumäärästä 22 päivänä toukokuuta 2013 annetun Eurooppa-neuvoston päätöksen 2013/272/EU (1),
         sekä katsoo seuraavaa:
         
                     (1)
                  
                  
                     Eurooppa-neuvoston päätöksellä 2014/749/EU (2) nimitetyn komission toimikausi päättyi 31 päivänä lokakuuta 2019.
                  
               
                     (2)
                  
                  
                     Uusi komissio, jossa on yksi kansalainen kustakin jäsenvaltiosta, mukaan lukien komission puheenjohtaja ja unionin ulkoasioiden ja turvallisuuspolitiikan korkea edustaja, olisi nimitettävä 31 päivään lokakuuta 2024 saakka.
                  
               
                     (3)
                  
                  
                     Eurooppa-neuvosto nimesi Ursula VON DER LEYEN in henkilöksi, jota ehdotettiin Euroopan parlamentille komission puheenjohtajaksi, ja Euroopan parlamentti valitsi hänet komission puheenjohtajaksi 16 päivänä heinäkuuta 2019 pidetyssä täysistunnossaan.
                  
               
                     (4)
                  
                  
                     Eurooppa-neuvosto nimitti komission puheenjohtajaksi valitun suostumuksella 5 päivänä elokuuta 2019 Josep BORRELL FONTELLES in unionin ulkoasioiden ja turvallisuuspolitiikan korkeaksi edustajaksi Euroopan unionista tehdyn sopimuksen (SEU) 18 artiklan 1 kohdan mukaisesti.
                  
               
                     (5)
                  
                  
                     Neuvosto hyväksyi päätöksellä (EU) 2019/1393 (3) yhteisymmärryksessä komission puheenjohtajaksi valitun kanssa luettelon muista henkilöistä, jotka neuvosto esittää nimitettäväksi komission jäseniksi 31 päivään lokakuuta 2024 saakka.
                  
               
                     (6)
                  
                  
                     Yhdistynyt kuningaskunta toimitti 19 päivänä lokakuuta 2019 pyynnön SEU 50 artiklan 3 kohdassa määrätyn määräajan pidentämiseksi 31 päivään tammikuuta 2020 asti. Luonnos Eurooppa-neuvoston päätökseksi, jolla kyseistä määräaikaa pidennettäisiin pyydettyyn päivään asti, toimitettiin 28 päivänä lokakuuta 2019 päivätyllä kirjeellä Yhdistyneen kuningaskunnan hyväksyttäväksi. Yhdistynyt kuningaskunta hyväksyi 28 päivänä lokakuuta 2019 päivätyllä kirjeellä SEU 50 artiklan 3 kohdan mukaisesti sekä määräajan pidentämisen että luonnoksen Eurooppa-neuvoston päätökseksi. Eurooppa-neuvosto hyväksyi kyseisen päätöksen (4)29 päivänä lokakuuta 2019.
                  
               
                     (7)
                  
                  
                     Hyväksymällä päätöksen (EU) 2019/1810 Yhdistynyt kuningaskunta vahvisti sitoumuksensa toimia rakentavasti ja vastuullisesti vilpittömän yhteistyön periaatteen mukaisesti koko määräajan pidentämisen ajan. Se hyväksyi myös, että määräajan pidentäminen ei saisi haitata unionin ja sen toimielinten säännönmukaista toimintaa. Kun otetaan lisäksi huomioon se, että määräajan pidentämisen seurauksena Yhdistynyt kuningaskunta pysyy SEU 50 artiklan mukaisesti eropäivään asti jäsenvaltiona, jolla on täydet oikeudet ja velvollisuudet, Yhdistynyt kuningaskunta hyväksyi, että tähän sisältyy velvollisuus ehdottaa ehdokasta nimitettäväksi komission jäseneksi. Yhdistynyt kuningaskunta ei kuitenkaan ehdottanut ehdokasta komission jäseneksi.
                  
               
                     (8)
                  
                  
                     Komission puheenjohtajaksi valittu pyysi 6 päivänä marraskuuta 2019 Yhdistynyttä kuningaskuntaa ehdottamaan yhtä tai useampaa henkilöä, joka yleisen pätevyytensä, riippumattomuutensa ja Euroopan asiaan sitoutumisensa perusteella olisi sopiva tulevan komission jäseneksi. Yhdistynyt kuningaskunta ei vastannut kyseiseen kirjeeseen. Komission puheenjohtajaksi valittu lähetti 12 päivänä marraskuuta 2019 toisen kirjeen, joka sisälsi saman pyynnön ja muistutuksen Yhdistyneen kuningaskunnan velvoitteista, jotka perustuvat Euroopan unionista tehtyyn sopimukseen, ja päätöksestä (EU) 2019/1810. Yhdistynyt kuningaskunta vastasi 13 päivänä marraskuuta 2019 molempiin kirjeisiin ja ilmoitti, ettei se voi ehdottaa ehdokasta komission jäseneksi tulevien parlamenttivaalien takia. Komissio lähetti 14 päivänä marraskuuta 2019 Yhdistyneelle kuningaskunnalle virallisen ilmoituksen Euroopan unionin toiminnasta tehdyn sopimuksen (SEUT) 258 artiklan mukaisesti ja käynnisti näin rikkomusmenettelyt Yhdistynyttä kuningaskuntaa vastaan, koska tämä ei ollut ehdottanut ehdokasta komission jäseneksi. Komissio muistutti kyseisessä ilmoituksessa, että Euroopan unionin tuomioistuimen vakiintuneen oikeuskäytännön mukaisesti jäsenvaltio ei saa perustella unionin oikeuden mukaisten velvoitteidensa noudattamatta jättämistä vetoamalla sisäisen oikeusjärjestyksensä säännöksiin. Yhdistyneen kuningaskunnan viranomaisilla oli 22 päivään marraskuuta 2019 asti aikaa toimittaa kyseistä virallista ilmoitusta koskevat huomautuksensa.
                  
               
                     (9)
                  
                  
                     Neuvosto panee merkille, että huolimatta unionin oikeuden mukaisista velvoitteista, joista muistutettiin päätöksessä (EU) 2019/1810 ja jotka Yhdistynyt kuningaskunta nimenomaisesti hyväksyi, Yhdistynyt kuningaskunta ei ole ehdottanut ehdokasta komission jäseneksi. Tämä ei saa haitata unionin ja sen toimielinten säännönmukaista toimintaa, eikä se näin ollen saa olla esteenä tulevan komission nimittämiselle, jotta uusi komissio voi mahdollisimman pian alkaa käyttää kaikkea perussopimusten mukaista valtaansa. Neuvosto toteaa, että vaikka komission jäseniksi ehdotetaan vain 27 henkilöä, komission jäsenten lukumäärän on päätöksen 2013/272/EU mukaisesti vastattava jäsenvaltioiden lukumäärää. Lisäksi se toteaa, että sen jälkeen kun komissio on nimitetty, sovelletaan SEUT 246 artiklan toista kohtaa.
                  
               
                     (10)
                  
                  
                     Yhteisymmärryksessä komission puheenjohtajaksi valitun kanssa päätös (EU) 2019/1393 olisi kumottava ennen siihen sisältyvän luettelon antamista hyväksyttäväksi Euroopan parlamentin äänestyksessä ja kyseinen päätös olisi korvattava tällä päätöksellä.
                  
               
                     (11)
                  
                  
                     SEU 17 artiklan 7 kohdan kolmannen alakohdan mukaisesti Euroopan parlamentti äänestää komission puheenjohtajan, unionin ulkoasioiden ja turvallisuuspolitiikan korkean edustajan ja muiden komission jäsenten hyväksymisestä yhtenä kokoonpanona,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Neuvosto esittää yhteisymmärryksessä komission puheenjohtajaksi valitun Ursula VON DER LEYEN in kanssa, että seuraavat henkilöt nimitetään komission jäseniksi 31 päivään lokakuuta 2024 saakka:
            
                         
                     
                     
                        Thierry BRETON
                     
                  
                         
                     
                     
                        Helena DALLI
                     
                  
                         
                     
                     
                        Valdis DOMBROVSKIS
                     
                  
                         
                     
                     
                        Elisa FERREIRA
                     
                  
                         
                     
                     
                        Mariya GABRIEL
                     
                  
                         
                     
                     
                        Paolo GENTILONI
                     
                  
                         
                     
                     
                        Johannes HAHN
                     
                  
                         
                     
                     
                        Phil HOGAN
                     
                  
                         
                     
                     
                        Ylva JOHANSSON
                     
                  
                         
                     
                     
                        Věra JOUROVÁ
                     
                  
                         
                     
                     
                        Stella KYRIAKIDES
                     
                  
                         
                     
                     
                        Janez LENARČIČ
                     
                  
                         
                     
                     
                        Didier REYNDERS
                     
                  
                         
                     
                     
                        Margaritis SCHINAS
                     
                  
                         
                     
                     
                        Nicolas SCHMIT
                     
                  
                         
                     
                     
                        Maroš ŠEFČOVIČ
                     
                  
                         
                     
                     
                        Kadri SIMSON
                     
                  
                         
                     
                     
                        Virginijus SINKEVIČIUS
                     
                  
                         
                     
                     
                        Dubravka ŠUICA
                     
                  
                         
                     
                     
                        Frans TIMMERMANS
                     
                  
                         
                     
                     
                        Jutta URPILAINEN
                     
                  
                         
                     
                     
                        Adina VĂLEAN
                     
                  
                         
                     
                     
                        Olivér VÁRHELYI
                     
                  
                         
                     
                     
                        Margrethe VESTAGER
                     
                  
                         
                     
                     
                        Janusz WOJCIECHOWSKI,
                     
                  unionin ulkoasioiden ja
            
                         
                     
                     
                        turvallisuuspolitiikan korkeaksi edustajaksi nimitetyn Josep BORRELL FONTELLES in lisäksi.
                     
                  
         
            2 artikla
            Tämä päätös kumoaa ja korvaa päätöksen (EU) 2019/1393.
         
         
            3 artikla
            Tämä päätös tulee voimaan päivänä, jona se hyväksytään.
         
         
            4 artikla
            Tämä päätös toimitetaan Euroopan parlamentille.
         
         
            5 artikla
            Tämä päätös julkaistaan Euroopan unionin virallisessa lehdessä.
         
         
            Tehty Brysselissä 25 päivänä marraskuuta 2019.
            
               
                  Neuvoston puolesta
               
               
                  Puheenjohtaja
               
               F. MOGHERINI
            
         
         
            (1)  EUVL L 165, 18.6.2013, s. 98.
         
            (2)  Eurooppa-neuvoston päätös 2014/749/EU, annettu 23 päivänä lokakuuta 2014, Euroopan komission nimittämisestä (EUVL L 311, 31.10.2014, s. 36).
         
            (3)  Neuvoston päätös (EU) 2019/1393, tehty yhteisymmärryksessä komission puheenjohtajaksi valitun kanssa, annettu 10 päivänä syyskuuta 2019, niiden muiden henkilöiden luettelon hyväksymisestä, jotka neuvosto esittää nimitettäväksi komission jäseniksi (EUVL L 233 I, 10.9.2019, s. 1).
         
            (4)  Eurooppa-neuvoston päätös (EU) 2019/1810, tehty yhteisymmärryksessä Yhdistyneen kuningaskunnan kanssa, annettu 29 päivänä lokakuuta 2019, SEU 50 artiklan 3 kohdan mukaisen määräajan pidentämisestä (EUVL L 278 I, 30.10.2019, s. 1).